Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 408/13/4401	Komárno, 2.4.2014
EEČ : 2-30-58-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zamestnávateľ - živnostník s obchodným menom XXXXX s miestom podnikania XXXXX, XXXXX, IČO: XXXXX, v rozpore s § 141 odsek 2 zákona číslo 461/2003 Zbierky zákonov o sociálnom poistení v znení neskorších predpisov, neodviedol určenému príjemcovi Sociálnej poisťovni, pobočke XXXXX 
-	za mesiac október 2011 sumu 254,24 EUR ku dňu splatnosti poistného, teda k 25.11.2011
     -	za mesiac november 2011 sumu 244,58 EUR ku dňu splatnosti poistného, teda k 27.12.2011
-      za mesiac január 2012 sumu 73,58 EUR ku dňu splatnosti poistného, teda k 27.02.2012
-	za mesiac február 2012 sumu 73,76 EUR ku dňu splatnosti poistného, teda k 26.03.2012,
ktoré zrazil ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti, pričom v jednotlivých termínoch, keď mali byť zrazené platby odvádzané, disponoval finančnými prostriedkami, z ktorých by vedel plniť túto svoju povinnosť, teda celkovo neodviedol tieto platby v sume 646,16 EUR, 

lebo zanikla trestnosť činu

Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru, Odboru všeobecnej kriminality XXXXX (ďalej len vyšetrovateľ) ČVS:ORP:436/OVK-KN-2013 KA zo dňa 06.03.2014 bolo podľa § 206 odsek 1 Trestného poriadku vznesené obvinenie XXXXX za prečin neodvedenia dane a poistného podľa § 277 ods.1 Trestného zákona v znení zákona č.313/2011 Z.z., ktorého sa mal dopustiť tým, že ako zamestnávateľ - živnostník s obchodným menom XXXXX s miestom podnikania XXXXX, XXXXX, IČO: XXXXX, v rozpore s § 141 odsek 2 zákona číslo 461/2003 Zbierky zákonov o sociálnom poistení v znení neskorších predpisov, neodviedol určenému príjemcovi Sociálnej poisťovni, pobočke XXXXX 
-	za mesiac október 2011 sumu 254,24 EUR ku dňu splatnosti poistného, teda k 25.11.2011
-      za mesiac november 2011 sumu 244,58 EUR ku dňu splatnosti poistného, teda k 27.12.2011
-      za mesiac január 2012 sumu 73,58 EUR ku dňu splatnosti poistného, teda k 27.02.2012
-	za mesiac február 2012 sumu 73,76 EUR ku dňu splatnosti poistného, teda k 26.03.2012,
ktoré zrazil ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti, pričom v jednotlivých termínoch, keď mali byť zrazené platby odvádzané, disponoval finančnými prostriedkami, z ktorých by vedel plniť túto svoju povinnosť, teda celkovo neodviedol tieto platby v sume 646,16 EUR,
V rámci dokazovania bol vypočutý obvinený XXXXX, ktorý sa k spáchaniu skutkov v plnej miere priznal, uviedol, že takto konal, nakoľko bol  v zlej finančnej situácii. 
Jeho konanie je preukázané aj výsluchom zástupkyne príjemcu zrazených platieb - XXXXX, zabezpečenými účtovnými dokladmi, výpismi z účtu a ďalšími súvisiacimi listinnými dôkazmi. 
Zo záverov znaleckého posudku XXXXX z odboru účtovníctva číslo 49/2013 vyplynulo, že obvinený ku dňom splatnosti, kedy bol povinný odviesť zrazené platby od zamestnancov, disponoval  finančnými prostriedkami vo výške, že bol spôsobilý na uhradenie vlastných povinností voči určenému príjemcovi v mesiacoch, za ktoré mu bolo vznesené obvinenie.
Prečinu neodvedenia dane a poistného podľa § 277 odsek 1 Trestného zákona v znení zákona č. 313/2011 Zbierky zákonov, aplikujúc ho na tento prípad, sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, alebo príspevok na starobné dôchodkové sporenie, ktoré zrazí alebo vyberie podľa zákona.
Podľa § 86 písmeno e/ Trestného zákona v znení zákona č. 313/2012 Zbierky zákonov, zaniká trestnosť trestného činu neodvedenia dane a poistného podľa § 277 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Účinná ľútosť je jedným z dôvodov zániku trestnej zodpovednosti a všeobecne spočíva v tom, že páchateľ trestného činu, ktorý bol už dokonaný, svojou vlastnou aktívnou činnosťou  napraví  škodlivý následok trestného činu,  na ktorý sa účinná ľútosť vzťahuje. Zmyslom účinnej ľútosti je teda najmä motivovať páchateľa sľubom beztrestnosti k tomu, aby zamedzil alebo napravil  škodlivý  následok  trestného  činu.  To  sa  zvlášť  prejavuje  v  osobitnom  ustanovení o účinnej ľútosti vzťahujúcej sa k trestnému činu neodvedení dane a poistného podľa § 277 Trestného zákona, kde zmyslom je primäť páchateľa tohto trestného činu, aby dodatočne splnil svoju zákonnú povinnosť  a ako zamestnávateľ odviedol doposiaľ nezaplatené povinné platby.  Záujem na dodatočnom odvedení príslušných povinných platieb tu má prednosť pred trestným postihom páchateľa. Dodatočným splnením tejto povinnosti v zmysle § 86 písm.e) Trestného zákona je treba rozumieť vyrovnanie čiastky, ktorú páchateľ mal zaplatiť ako platca (zamestnávateľ) za poplatníka (zamestnanca), ktoré od neho za týmto účelom zrazil. Na splnenie podmienok účinnej ľútosti nemusí teda páchateľ uhradiť nezaplatené povinné platby za obdobie predchádzajúce ani za obdobie nasledujúce, prípadne tie, ktoré mal odviesť za zamestnávateľa. Povinnosť splniť sa vzhľadom k výslovnému odkazu len na povinnosť odviesť uvedené povinné platby nevzťahuje ani na sankcie spojené s nesplnením zákonné povinnosti odviesť poistné. To však nič nemení na povinnosti takéto sankcie zaplatiť, nakoľko sú vymáhateľné podľa príslušných predpisov.
Obvinený XXXXX po náležitom poučení aj o tejto forme účinnej ľútosti uhradil Sociálnej poisťovni čiastku spolu 646,16.-€ za neodvedené platby za zamestnancov. Toto potvrdila aj zástupkyňa Sociálnej poisťovne dňa 28.03.2014. S výsledkami vyšetrovania sa mohol obvinený oboznámiť dňa 31.03.2014.
 Týmto zákonom predpokladaným spôsobom teda trestnosť jeho protiprávneho konania s poukazom na vyššie citované ustanovenie § 86 písm.e) Trestného zákona v znení zákona č. 313/2012 Zbierky zákonov zanikla.
 Podľa § 215 odsek 1 písmeno h) Trestného poriadku prokurátor uznesením zastaví trestné stíhanie, ak zanikla trestnosť činu.
V rámci rozhodovania sa bolo potrebné vysporiadať aj s časťou trestného oznámenia z 11.06.2013,  týkajúcou sa neodvedených platieb za zamestnancov za obdobie mesiaca december 2011 v sume 131,74.-€ a nezaplateného poistného za zamestnávateľa za mesiace október 2011 až február 2012 vo výške 2.087,13.-€. Zo znaleckého posudku z odboru účtovníctva vyplynulo, že v čase splatnosti odvodov za zamestnancov za december 2011 obvinený objektívne nedisponoval dostatočnými finančnými prostriedkami. Nezaplatené poistné za zamestnávateľa nedosiahlo materiálnu hranicu väčšieho rozsahu predpokladaného ustanovením § 278 Trestného zákona (2.660.-€). Tieto skutky preto nemožno považovať za trestný čin. Z tohto dôvodu za ne nebolo XXXXX vznesené obvinenie.
Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor